Julkaistu: 13.9.2007 9:02
Imettävät äidit ja heidän tukijoukkonsa ovat nousseet kapinaan yhteisösivusto Facebookia vastaan. Jupakka sai alkunsa elokuussa, kun Facebookin ylläpito poisti edmontonilaisen Karen Speedin, 33, lähettämät kuvat, joissa tämä imetti nuorinta lastaan. Aiemmin keväällä Speed perusti Facebookiin erityisen ryhmän, jonka tarkoituksena oli tukea uusia, imettäviä äitejä. Facebookin ylläpito ei kuitenkaan innostunut Speedin ajatuksesta. Viiden kuvan poistamisesta kertovan ilmoituksen mukaan Speed oli lähettänyt yhteisösivustoon "säädytöntä sisältöä". Kun Speed tiedusteli sähköpostitse syytä kuvien poistamiselle, myös hänen tunnuksensa palveluun poistettiin. Nyt imettävät äidit ovat nousseet vastarintaan. Kalifornialainen Kelli Roman, 22, perusti Facebook-ryhmän, joka vetoaa Facebookin ylläpitoon. Hey, Facebook, breasfeeding is not obscene!http://helsinki.facebook.com/group.php?gid=2517126532 -ryhmään on liittynyt viime päivinä runsaasti ihmisiä. Jutun kirjoittamiseen aikaan yli 12 000 käyttäjää oli liittynyt ryhmään. – En ymmärrä, miten imettämistä voi pitää säädyttömänä, kun sitä vertaa muualta Facebookista löytyviin kuviin vähäpukeisista naisista ja muuhun seksillä höystettyyn materiaaliin, Roman kommentoi Toronto Star -lehdelle. Aikaisemmin tänä vuonna kilpaileva yhteisösivusto MySpace päätti poistaa imetyskuvia palvelustaan. Facebookin edustaja Meredith Chinin mukaan palvelu ei ole estänyt äitejä postittamasta imetyskuvia, vaan on poistanut pelkästään sen käyttöehtoja rikkovaa materiaalia palvelusta. – Kuvat, joissa rinnat ovat paljaana, rikkovat käyttöehtojamme ja ne poistetaan, Chin sanoi The Sydney Morning Heraldin haastattelussa. Aleksi Moisio